**SZERZŐDÉS**

**Hévíz ivóvízközmű-vagyon átadásáról**

(a továbbiakban**: jelen Szerződés**)

**Hévíz Város Önkormányzata**

(székhely: 8380 Hévíz, Kossuth L. u. 1., adószám: 15734374-2-20, képviseli: Papp Gábor polgármester)

mint Átadó **Önkormányzat** (a továbbiakban: **Átadó**)

másrészről

a Magyar Állam képviseletében az állami vagyonról szóló 2007. évi CVI. törvény (a továbbiakban: Vtv.)17.§ (1) bekezdésének e) pontja alapján eljáró **Magyar Nemzeti Vagyonkezelő Zrt.** székhely: 1133 Budapest, Pozsonyi út 56.; cégjegyzékszám: 01-10-045784; statisztikai számjel: 14077340-6420-114-01; adószám: 14077340-2-44, közösségi adószám: HU14077340) nevében és képviseletében a 2016.11.28. napján létrejött SZT-111393 sz. megbízási szerződésben foglalt meghatalmazás alapján eljáró DRV Zrt.;

mint Átvevő (a továbbiakban: **Átvevő**),

valamint

**DRV Zrt.** (székhelye: 8600 Siófok, Tanácsház u. 7., cégjegyzékszám: 14-10-300050, statisztikai számjel: 11226002-3600-114-14, képviseli: Volencsik Zsolt vezérigazgató ), mint víziközmű üzemeltető (a továbbiakban: **Üzemeltető)**

(a továbbiakban együtt: **Felek,** külön-külön: **Fél)** között a mai napon, a következő feltételekkel.

1. Előzmények

1. A víziközmű-szolgáltatásról szóló 2011. évi CCIX. törvény (továbbiakban: Vksztv.)79. (4)-(6) bekezdése az alábbiak szerint rendelkezik:

*“(4) Az 5/F. § (5) bekezdésben és a nemzeti vagyonról szóló 2011. évi CXCVI. törvény 12. § (1) bekezdés d) pontjában meghatározott gazdasági tevékenység ellátása érdekében a kizárólagos állami tulajdonban álló regionális víziközmű-rendszerhez csatlakozó, önálló átadási ponttal le nem választott önkormányzati tulajdonban lévő víziközmű vagyonelemek, valamint a 18. § szerinti víziközmű fejlesztésre fel nem használt források tulajdonjoga e törvény erejénél fogva a tulajdonos önkormányzattól nyilvántartási értéken történő átvezetéssel, térítésmentesen 2017. július 1-jén a magyar államra száll. A vagyonelemek és a fejlesztési források átadás-átvételéről az érintett önkormányzat és a magyar állam képviseletében eljáró MNV Zrt. 2017. június 30-ig írásban megállapodik. A térítésmentes vagyonátruházás az általános forgalmi adó szempontjából közcélú adománynak minősül.*

*(5) Ha a (4) bekezdésben meghatározott vagyonelemekre vonatkozó üzemeltetési jogviszony nem a kizárólagos állami tulajdonban álló regionális víziközmű-rendszert működtető víziközmű-szolgáltatóval áll fenn, az üzemeltetési jogviszony hatálya 2017. július 1-jén megszűnik.*

*(6) Ha az üzemeltetési jogviszony az (5) bekezdés szerint szűnik meg, az új üzemeltetési jogviszony létesítése érdekében az ellátásért felelős és az (5) bekezdésben meghatározott víziközműhöz kapcsolódó kizárólagos állami tulajdonban álló regionális víziközmű-rendszert működtető víziközmű-szolgáltató 2017. július 1-ig intézkedik, ellenkező esetben a Hivatal közérdekű üzemeltetőt jelöl ki.”*

1. Felek megállapodása

1. Felek kijelentik, hogy a víziközmű-szolgáltatásról szóló 2011. évi CCIX. törvény (továbbiakban: Vksztv.) 79. § (4)-(6) bekezdésében foglaltakkal összhangban a jelen szerződés 1. sz. mellékletében foglalt víziközmű vagyonelemek (a továbbiakban: Víziközművek), a mellékelt vagyon-nyilvántartási értéken történő átvezetéssel térítésmentesen 2017. július 1. napján átszállt/átszáll a Magyar Államra. Átadó Önkormányzat kijelenti, hogy a legjobb tudomása szerint a jelen Szerződés 1. sz. melléklete szerinti Víziközművek a Vksztv. 79. § (4) bekezdésében foglaltak szerinti, kizárólagos állami tulajdonban álló regionális víziközmű-rendszerhez csatlakozó, önálló átadási ponttal le nem választott víziközmű-vagyonelemnek minősülnek. és kijelenti, hogy az átszálló/átszállt vagyonelemekkel összefüggésben nem lép fel követeléssel a Magyar Állammal, vagy képviselőjével szemben. Felek kijelentik, hogy a térítésmentes vagyonátruházás az általános forgalmi adó szempontjából közcélú adománynak minősül a Vksztv. 79. § (4) bekezdésében foglaltakkal összhangban.

Átadó kijelenti, hogy az 1.sz. melléklet a felsorolt és az átadásra kerülő viziközmű elemeket tartalmazza, ezen mellékletet 2017.06.30. fordulónapi értéken a Szerződés létrejöttét követő 15. napon belül az Üzemeltető és az Átvevő rendelkezésére bocsájtja.

2. Átadó kijelenti, és Felek kölcsönösen elfogadják, hogy a Víziközművekhez kapcsolódó fel nem használt fejlesztési forrás összértéke **18000.-** Ft, mely a Vksztv. 79. § (4)-(6) bekezdésében foglaltakkal összhangban térítésmentesen 2017. július 1. napján átszállt/átszáll a Magyar Államra. Átadó kijelenti, hogy az átadásra kerülő fejlesztési forrásokra vonatkozó adatokat a jelen Szerződés 5. sz. melléklete foglalja össze. Átadó kijelenti, hogy a jelen pontban meghatározott fejlesztési forrás összértékét jelen Szerződés megkötését követő 15 napon belül átutalja a Magyar Állam képviseletében eljáró MNV Zrt. Magyar Államkincstár-nál vezetett **10032000-01457522-00000000** sz. számlájára.

Az átadásig be nem hajtott fejlesztési forrásból fakadó követelések behajtásának jogosultságát az Átvevőre engedményezi, melyhez kapcsolódó engedményező nyilatkozat jelen Szerződés 3. sz. elválaszthatatlan mellékletét képezi. Átadó kijelenti, hogy az engedményezés alapjául szolgáló dokumentációt jelen Szerződés megkötését követő 15 napon belül az Átvevő rendelkezésére bocsátja, és csatolja a jelen Szerződés 5. sz. mellékletét e források tekintetében is.

3. Átadó kijelenti, hogy a Víziközművekkel kapcsolatos jelen Szerződés 2. sz. mellékletében felsorolt dokumentumokat, és kapcsolódó vagyonértékeléseket átadja az Üzemeltető birtokába jelen Szerződés létrejöttét követő 15 napon belül.

Átadó kijelenti, hogy a Víziközművekre vonatkozó üzemeltetési szerződést 2017. július 1. napjával megszüntette, és szavatol azért, hogy a Víziközműveken harmadik személynek nem áll fenn olyan követelése, amely az Átvevőt, és/vagy Üzemeltetőt jogainak gyakorlásában akadályozná, vagy korlátozná.

4. Átadó kijelenti, hogy a Víziközművekre vonatkozó üzemeltetési jogviszony a Vksztv. 79. § (5) bekezdésében foglaltakkal összhangban 2017. július 1. napjával a törvény erejénél fogva megszűnt, és szavatol azért, hogy a Víziközműveken a megszűnt jogviszony szerinti volt üzemeltetőnek, vagy egyéb harmadik személynek nem áll fenn olyan követelése, amely az Átvevőt, és/vagy Üzemeltetőt jogainak gyakorlásában akadályozná, vagy korlátozná.

Átadó vállalja, hogy amennyiben a jelen pont szerinti üzemeltetési jogviszony megszűnését, vagy megszüntetését követően a Víziközművekre tekintettel harmadik személy bármilyen követeléssel lépne fel az új tulajdonossal, vagy új üzemeltetővel/vagyonkezelővel szemben, helytáll a jogszerű követelések teljesítéséért.

5. Felek rögzítik, hogy a Víziközmű-rendszer üzemeltetője és vagyonkezelője – az MNV Zrt-vel SZT-106165 számon megkötött vagyonkezelési szerződés alapján – az Üzemeltető, aki a Magyar Energetikai és Közmű-szabályozási Hivatal 2016.12.21. napján kelt VKEFFO\_2016/8877-1 (2016) számú határozatában foglalt működési engedély alapján jogosult a Víziközművel érintett Hévíz településen víziközmű-szolgáltatást nyújtani.

6. Felek kijelentik, hogy – tekintettel arra, hogy a Víziközművek az Nvtv. 4. § (1) bekezdés e) pontjában és 1. számú mellékletében meghatározott, a magyar állam kizárólagos tulajdonát képező Nyugat-Balatoni regionális víziközmű-rendszer (a továbbiakban: Víziközmű-rendszer) részének tekintendők, ezért a Víziközműveket 2017. július 1. napjától kezdődően az Üzemeltető üzemelteti az Átvevő és Üzemeltető között fennálló, 2015.11.26. napján létrejött SZT-10165 sz. vagyonkezelési szerződés alapján tekintettel arra, hogy a Víziközművek működő víziközműnek tekintendők, melyen a vonatkozó jogszabályi előírásokkal összhangban a folyamatos üzemeltetést biztosítani kell.

7. Az Átvevő és az Üzemeltető rögzítik, hogy az átvett Víziközművekkel kiegészítik a közöttük létrejött, 6. pontban foglalt vagyonkezelési szerződést.

8. Az Átadó és Átvevő kijelentik, hogy 2017. július 1. napjától az Átvevőt illetik a Víziközművekkel kapcsolatosan a tulajdonos jogai, illetve terhelik kötelezettségei. Ettől az időponttól kezdődően Átvevő jogosult a Víziközmű hasznainak szedésére, köteles viselni az azzal járó terheket és kárveszélyt. Felek kijelentik, hogy a birtokátruházás napja, és a nyilvántartások rendezésének napja 2017. július 1.

9. Átadó kijelenti továbbá, hogy tudomása szerint az átadott víziközmű per-, teher- és igénymentes, illetve harmadik személynek nincs olyan joga, mely az Átvevő tulajdonszerzését, tulajdonosi joggyakorlását korlátozná, vagy akadályozná.

10. Felek megállapodnak, hogy a Víziközművel összefüggően a víziközművel érintett ingatlanokra vonatkozó vízvezetési szolgalmi jog ellátásért felelős magyar állam javára történő alapítása, és ingatlan-nyilvántartási bejegyzése érdekében együttműködnek. Üzemeltető vállalja, hogy ezt követően az SZT-111393 sz. megbízási szerződésben foglaltakkal összhangban a Magyar Állam javára történő szolgalmi jog alapítása érdekében eljár. Az Üzemeltető köteles az ehhez szükséges dokumentumokat beszerezni, elkészíttetni, valamint a szolgalmi jog alapításával kapcsolatosan felmerülő költségeket viselni a megbízási szerződésben foglaltakkal összhangban.

11. Felek megállapodnak, hogy az ingatlan-nyilvántartásban az átadó javára bejegyzett szolgalmi jogra vonatkozóan külön megállapodást kötnek, mely szerint a szolgalmi jog jogosultjaként az ellátásért felelős Magyar Állam kerül bejegyzésre, a Dunántúli Regionális Vízmű Zrt., mint szolgalmi joggyakorló feltüntetése mellett.

12. Felek megállapodnak abban, hogy amennyiben az illetékességi területén van olyan 10 éven belüli elmaradt szolgalmi jog alapítás (bejegyzés), amely kártalanítási alapot képez, illetve amelyre kártalanítási igényt nyújtanak be, azt az átadó Önkormányzat vállalja rendezni és a saját költségén a kártalanítási összeget és az ezzel járó költségeket a jogosultnak megfizetni, annak ellenére, hogy a szolgalmi jog a Magyar Állam javára, a DRV Zrt. joggyakorlásának feltüntetése mellett, kerül bejegyzésre az ingatlan-nyilvántartásba.

13. Felek megállapodnak, hogy az Átadó tulajdonában levő víziközművel érintett azon ingatlanok esetében ahol a tulajdonjog ingatlan-nyilvántartásban történő átvezetése szükséges, külön ingatlan-nyilvántartási átvezetésre alkalmas megállapodást kötnek.

14. Felek megállapodnak, hogy amennyiben az Üzemeltető vagy Átvevő további rendezetlen jogállású víziközművel érintett ingatlan létezéséről tudomást szerez, úgy vállalja, hogy ezen ingatlan/ok tulajdonjogát saját költségén rendezi, és ezen ingatlanokra vonatkozóan ezt követően külön ingatlan-nyilvántartási átvezetésre alkalmas megállapodást kötnek.

1. Záró rendelkezések

1. Jelen szerződésben nem szabályozott kérdésekben a Vksztv., az Nvtv., a Vtv., az állami vagyonnal való gazdálkodásról szóló 254/2007 (X. 4.) Korm. rendelet, valamint a Polgári Törvénykönyv vonatkozó rendelkezései az irányadóak.

2. Jelen szerződés 9 példányban készült, melyből 3 példány az Átadót, 3 példány Átvevőt és 3 példány az Üzemeltetőt illet meg.

1. Jelen szerződés a Felek általi aláírásával jön létre. Jelen szerződést a Felek, mint ügyleti akaratukkal mindenben megegyezőt cégszerűen írták alá.
2. A szerződést Hévíz Város Önkormányzat Képviselő-testülete a …/2017. (VIII.31.) határozatával hagyta jóvá.

……………., 2017………………. Hévíz, 2017. augusztus 31.

|  |  |
| --- | --- |
| **Átvevő** | **Átadó** |
| ………….,2017………….  **Üzemeltető** | |

Mellékletek:

1. melléklet: Átadásra kerülő ivóvízközmű vagyonelemek, és azok nyilvántartási értéke
2. átadásra kerülő dokumentumok jegyzéke, aláírt vagyonleltár: mely az 1. sz. melléklet alapbizonylata és összegszerűen megegyezik
3. engedményező nyilatkozat (vagylagos)
4. Átadásra kerülő víziközmű vagyonelemek mindkét fél által aláírt átadás-átvételi jegyzőkönyve
5. be nem hajtott fejlesztési források analitikája
6. ingatlanokra vonatkozó megállapodás
7. szolgalmi jogok átruházására vonatkozó megállapodás tervezet